Foto’s: Geweld, verkeerschaos wyl taxi’s staakTaxi’s vroegoggend op die N1 tussen Pretoria en Johannesburg. (Foto: @crimeairnetwerk/Twitter) Duisende mense is Woensdagoggend gestrand gelaat weens die Nasionale Taxi-alliansie (NTA) se een dag lange staking in Pretoria. Enorme verkeersontwrigting is oor groot dele van die hoofstad aangemeld en talle mense kon glad nie by die werk aanmeld nie. In Orchards, in die noorde van die stad, is ŉ bus van die Tshwane-metro vroegoggend gekaap, oënskynlik deur lede van die NTA. Die busbestuurder het noodgedwonge weggehardloop. Dikeledi Selowa, burgemeesterkomiteelid vir paaie en vervoer in die Tshwane-metroraad, het die kaping ten sterkste veroordeel en gesê dit druis in teen die onderneming wat die bedryf Dinsdag gegee het dat hy vreedsaam sal betoog. Taxi’s ry teen ‘n slakkepas deur Centurion op pad na die Pretoriase middestad. “Ons moes die besluit neem om ons busdiens op te skort om ons bates en die lewens van ons busbestuurders en pendelaars te beskerm,” het Selowa gesê. Vir leerders wat ná ŉ reeds moeilike jaar weens die Covid-19-pandemie in hierdie stadium eksamen skryf, het die staking ook hoofbrekens besorg. Panyaza Lesufi, LUR vir onderwys in Gauteng, het gesê leerders sal toegelaat word om tot ŉ uur laat vir ŉ eksamen aan te meld. Hulle mag ook ŉ eksamen aflê by die skool naaste aan hulle. Dear Matriculants Kindly take note of this arrangement if you’re affected by the #TaxiStrike. All learners will be given a maximum of an hour to arrive late. You can also write your exam at any school closer to you. ⁦@educationgp⁩ ⁦@Steve_Mabona⁩ pic.twitter.com/0XIxy7xbSh — Panyaza Lesufi (@Lesufi) November 18, 2020 Motoriste op die Ou Johannesburgpad in Centurion is volgens berigte met klippe bestook en op Solomon Mahlangu-rylaan in die ooste van die stad het verkeer plek-plek tot stilstand gekom. Gedeeltes van die N1-hoofweg word ook sedert vroegoggend deur taxi’s versper wat teen ŉ slakkepas gery of soms heeltemal stilgehou het. Die taxi’s is op pad na die Pretoriase middestad waar hulle bymekaar sal kom. (U/D) 235495: Incident: Protest Action: Now on N1 Northbound at Samrand Ave On-ramp; All lanes affected; Expect delays. pic.twitter.com/RYXCHV7mxi — ITRAFFIC (GP) (@itrafficgp) November 18, 2020 Die taxibedryf eis onder meer die vinniger uitbetaling van geld ingevolge die Werkloosheidsversekeringsfonds (WVF) se TERS-program wat toelae betaal aan diegene wat deur die Covid-19-afsonderingstydperk geraak word. Hulle ruk op na die departement van vervoer asook die Uniegebou waar hulle memorandums aan onderskeidelik die minister van vervoer en die president oor hul griewe wil oorhandig. Die N1-hoofweg in die omgewing van Buccleuch. (Foto: Rob Beezy/Twitter) Van der Hoffweg in die weste van Pretoria word deur taxi’s versper. (Foto: Tidimalo/Twitter)